Tom Vilsack

Thomas James Vilsack (; lahir 13 Disember 1950) ialah seorang ahli politik dan peguam Amerika Syarikat yang berkhidmat sebagai Setiausaha Pertanian Amerika Syarikat dari bulan Januari 2009 hingga bulan Januari 2017 dan sekali lagi sejak 24 Februari 2021. Seorang ahli Parti Demokrat dari Iowa, Vilsack juga berkhidmat sebagai Gabenor Iowa dari tahun 1999 hingga tahun 2007.

Pada 30 November 2006, beliau secara rasmi mengumumkan pencalonannya untuk Presiden Amerika Syarikat bagi Parti Demokrat pada pilihan raya 2008 tetapi menarik diri pada 23 Februari 2007. Presiden terpilih ketika itu, Barack Obama mengumumkan pencalonan Vilsack sebagai Setiausaha Pertanian pada 17 Disember 2008. Pencalonannya disahkan oleh Senat Amerika Syarikat dengan persetujuan sebulat suara pada 20 Januari 2009. Sehingga pengundurannya pada 13 Januari 2017 iaitu seminggu sebelum penggal kedua Obama tamat sebagai presiden, Vilsack merupakan satu-satunya ahli Kabinet A.S. yang telah berkhidmat sejak Obama mula memegang jawatan.

Pada 19 Julai 2016, The Washington Post melaporkan bahawa Vilsack berada dalam senarai khabar angin menjadi calon gandingan Hillary Clinton ketika pilihan raya presiden tahun itu. Akhirnya, senator dari Virginia, Tim Kaine dipilih.

Pada 10 Disember 2020, presiden Joe Biden mengumumkan hasratnya untuk mencalonkan Vilsack sekali lagi sebagai Setiausaha Pertanian dalam pentadbirannya. Pencalonan beliau disahkan Senat Amerika Syarikat pada 23 Februari 2021.

Setiausaha Pertanian Amerika Syarikat
Ahli Politik Amerika Syarikat

Kehidupan awal 
Vilsack dilahirkan pada 13 Disember 1950 di sebuah rumah anak yatim Roman Katolik di Pittsburgh, Pennsylvania. Ibu kandungnya yang berusia 23 tahun (seorang setiausaha) telah tinggal di rumah tersebut sejak September 1950 dengan nama samaran "Gloria". Vilsack dibaptis dengan nama "Kenneth". Beliau diambil sebagai anak angkat pada tahun 1951 oleh Bud, seorang ejen harta tanah dan jurujual insurans dan Dolly Vilsack.  Mereka menamakannya Vilsack sebagai "Thomas James".

Pendidikan 
Vilsack bersekolah di Shady Side Academy, sebuah sekolah menengah swasta di Pittsburgh. Beliau menerima ijazah sarjana pada tahun 1972 di Kolej Hamilton. Semasa berada di Kolej Hamilton, beliau menyertai sebuah persaudaraan bernama Delta Upsilon. Beliau menerima ijazah Doktor Juris di Albany Law School pada tahun 1975.

Setiausaha Pertanian (2009-2017) 

Pada 17 Disember 2008, Presiden Barack Obama (presiden terpilih ketika itu) mengumumkan pencalonan Vilsack sebagai Setiausaha Pertanian ke-30. Vilsack telah mentadbir sebahagian besar negeri pertanian seperti dua Setiausaha Pertanian sebelumnya, Mike Johanns (yang kemudian menjadi Senator A.S. dari Nebraska) (2005–2007) dan Ed Schafer (2007–2009).

Senat mengesahkan pencalonan Vilsack untuk jawatan itu dengan persetujuan sebulat suara pada 20 Januari 2009.

Reaksi terhadap pencalonan Vilsack dari kumpulan pertanian sangat positif termasuk sokongan daripada beberapa persatuan pertanian. Vilsack ialah pengasas dan bekas ketua Perkongsian Bioteknologi Gabenor dan beliau dinobatkan sebagai Governor of the Year oleh Organisasi Industri Bioteknologi, sebuah kumpulan lobi industri.

Selepas penggal pertama 
Tidak lama setelah beliau mengundur diri sebagai Setiausaha Pertanian, Vilsack mengeluarkan kenyataan menyokong penggantiannya iaitu Sonny Perdue. Ini menjadikan Perdue satu-satunya calon ahli kabinet yang menerima kenyataan sokongan umum daripada seorang ahli kabinet Obama. Beliau disebut-sebut sebagai calon yang mungkin bertanding untuk Senat Amerika Syarikat pada tahun 2020 untuk kerusi yang kini dipegang oleh penyandang Joni Ernst dari Republikan. Tetapi, Vilsack kemudian menolak untuk mencalonkan diri.

Sejak Februari 2017, Vilsack telah menjadi Presiden dan Ketua Pegawai Eksekutif Majlis Eksport Tenusu Amerika Syarikat.

Vilsack menyokong Joe Biden dalam pemilihan calon presiden Parti Demokrat 2020.

Setiausaha Pertanian (2021-kini) 

Pada bulan Disember 2020, Biden mengumumkan akan mencalonkan Vilsack semula sebagai Setiausaha Pertanian. Tindakan Biden diterima kritikan kerana hubungan Vilsack dengan status quo dan pertanian korporat. Vilsack menghadap di hadapan Jawatankuasa Pertanian Senat pada 2 Februari 2021, dan dipersetujui sebulat suara. Pencalonannya disahkan oleh senat pada 23 Februari 2021, dengan undian 92-7.

Kehidupan peribadi 
Vilsack bertemu dengan isterinya, Ann Christine "Christie" Vilsack, di sebuah kafetaria ketika melanjutkan pelajaran di Kolej Hamilton di New York pada bulan Oktober 1968. Vilsack mendekatinya dan bertanya, "Adakah anda penyokong Humphrey atau penyokong Nixon?". Christie menjawab "Humphrey" dan mereka mula bertemu janji. Pasangan ini berkahwin pada 18 Ogos 1973, di kampung halaman Christie Vilsack iaitu Mount Pleasant, Iowa. Vilsack dan isterinya berpindah ke Mount Pleasant pada tahun 1975.

Tom dan Christie Vilsack mempunyai dua anak lelaki, Jess dan Doug.

Pada bulan Mei 2017, cucu perempuan Vilsack yang berusia enam tahun, Ella, meninggal dunia akibat komplikasi influenza.

Pada tahun 2020, Vilsack memenangi wang tunai sejumlah $150,000 dalam Powerball, sebuah permainan loteri yang terkenal di Amerika Syarikat.

Rujukan

Pautan luar 

 Politik Amerika Syarikat
Kelahiran 1950
Orang hidup
Ahli politik Amerika Syarikat
Ahli kabinet pentadbiran Biden
Setiausaha Pertanian Amerika Syarikat
Katolik Amerika Syarikat